*****

ΚΑΝΟΝΙΣΜΟΣ (ΕΟΚ) αριθ. 521/87 ΤΗΣ ΕΠΙΤΡΟΠΗΣ

της 20ής Φεβρουαρίου 1987

που προβλέπει ειδικά μέτρα για την περίοδο εμπορίας 1986/87 για τη χορήγηση ενίσχυσης στην παραγωγή ελαιολάδου στην Ισπανία και στην Πορτογαλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 1 και το άρθρο 257 παράγραφος 1,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 1454/86 (2), και ιδίως το άρθρο 5,

Εκτιμώντας:

ότι, για τη διευκόλυνση της μετάβασης από το εθνικό ισπανικό καθεστώς ενίσχυσης στην παραγωγή, που υπήρχε πριν από την ένταξη, στο κοινοτικό καθεστώς πρέπει να προβλεφθεί παρέκκλιση για τη χώρα αυτή και για την περίοδο εμπορίας 1986/87, από ορισμένες αρχές όσον αφορά τη χορήγηση ενίσχυσης στην παραγωγή, και ιδίως να ληφθεί υπόψη το γεγονός ότι δεν υπάρχουν στην Ισπανία οργανώσεις παραγωγών·

ότι στην Πορτογαλία, για να διευκολυνθεί η σύσταση και η αναγνώριση το συντομότερο δυνατό των οργανώσεων αυτών για την περίοδο 1986/87, είναι αναγκαίο να προβλεφθούν μεταβατικά μέτρα που παρέχουν τη δυνατότητα προσωρινής αναγνώρισης για τις οργανώσεις οι οποίες δεν διαθέτουν ακόμη την προβλεπόμενη από το άρθρο 4 του κανονισμού (ΕΟΚ) αριθ. 2261/84 του Συμβουλίου (3) δομή·

ότι, λαμβανομένων υπόψη των δυσκολιών που συνεπάγεται η έναρξη της εφαρμογής του κοινοτικού καθεστώτος ενίσχυσης στην παραγωγή στα νέα κράτη μέλη, η προβλεπόμενη περίοδος για την υποβολή των δηλώσεων καλλιέργειας από τους ελαιοκαλλιεργητές πρέπει να παραταθεί μέχρι τις 30 Απριλίου 1987·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στην Ισπανία, για την περίοδο εμπορίας 1986/87 με σκοπό τη χορήγηση ενίσχυσης στην παραγωγή ελαιολάδου:

α) κατά παρέκκλιση από το άρθρο 5 παράγραφος 2 πρώτο εδάφιο του κανονισμού αριθ. 136/66/ΕΟΚ, η ενίσχυση στην παραγωγή χορηγείται ανάλογα με την ποσότητα ελαιολάδου που έχει πραγματικά παραχθεί, υπό τον όρο ότι η μέση παραγωγή των ενδιαφερομένων ελαιοκαλλιεργητών είναι τουλάχιστον 100 χιλιόγραμμα ελαιολάδου. Οι ελαιοκαλλιεργητές, η παραγωγή των οποίων είναι μικρότερη των 100 χιλιογράμμων, προσδιορίζονται σύμφωνα με το άρθρο 2 παράγραφος 5 του κανονισμού (ΕΟΚ) αριθ. 2261/84·

β) στην περίπτωση που ένας ελαιοκαλλιεργητής έχει πωλήσει μέρος ή ολόκληρη την παραγωγή του ελιών, η ποσότητα για την οποία είναι δυνατόν να χορηγηθεί ενίσχυση είναι ίση με εκείνη που λαμβάνεται εφαρμόζοντας την απόδοση σε ελαιόλαδο που καθορίζεται σύμφωνα με το άρθρο 18 του κανονισμού (ΕΟΚ) αριθ. 2261/84, στην ποσότητα ελιών που έχουν παραχθεί όπως προκύπτει από το τιμολόγιο πώλησης ή από οποιοδήποτε άλλο ισοδύναμο έγγραφο.

Άρθρο 2

Στην Πορτογαλία, για την περίοδο εμπορίας 1986/87, κατά παρέκκλιση από το άρθρο 4 παράγραφος 1 στοιχεία α) και β) του κανονισμού (ΕΟΚ) αριθ. 2261/84, μια οργάνωση παραγωγών είναι δυνατόν να αναγνωρισθεί δυνάμει του εν λόγω κανονισμού μόνον αν:

α) περιλαμβάνει τουλάχιστον 100 ελαιοκαλλιεργητές, αν πρόκειται για οργάνωση παραγωγής και αξιοποίησης ελιών και ελαιολάδου,

ή

β) στις υπόλοιπες περιπτώσεις, περιλαμβάνει τουλάχιστον 400 ελαιοκαλλιεργητές· στην περίπτωση που μία ή περισσότερες οργανώσεις παραγωγής ή αξιοποίησης ελιών και ελαιολάδου είναι μέλη της εν λόγω οργάνωσης, οι ελαιοκαλλιεργητές που έχουν συγκεντρωθεί με τον τρόπο αυτό λαμβάνονται υπόψη μεμονωμένα για τον υπολογισμό του ελάχιστου αριθμού ελαιοκαλλιεργητών.

Άρθρο 3

Για την περίοδο εμπορίας 1986/87, οι δηλώσεις καλλιέργειας που προβλέπονται στο άρθρο 3 παράγραφοι 1 και 2 του κανονισμού (ΕΟΚ) αριθ. 2261/84, υποβάλλονται στην Ισπανία και στην Πορτογαλία το αργότερο μέχρι τις 30 Απριλίου 1987.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Νοεμβρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Φεβρουαρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 133 της 21. 5. 1986, σ. 8.

(3) ΕΕ αριθ. L 208 της 3. 8. 1984, σ. 3.